Koningin Elizabeth II: SA politici bring hulde; EFF vaar uit  Pres. Cyril Ramaphosa besoek Koningin Elizabeth by Windsor-kasteel in die Verenigde Koninkryk (17 April 2018). Foto: Elmond Jiyane, GCIS Pres. Cyril Ramaphosa het sy “innige en opregte meegevoel” betuig aan Brittanje en koning Charles III na die afsterwe van koningin Elizabeth II. “Haar majesteit was ŉ buitengewone en wêreldbekende openbare figuur wat ŉ merkwaardige lewe gelei het. Haar lewe en nalatenskap sal met liefde deur baie oor die wêreld onthou word,” het Ramaphosa gesê. “Die koningin se toewyding gedurende haar 70 jaar op die troon bly ŉ edele en deugsame voorbeeld.” Ramaphosa het die koningin in 2018 by die laaste Statebondsvergadering in Londen ontmoet waartydens hulle saam na briewe wat die voormalige Suid-Afrikaanse president, Nelson Mandela, destyds aan haar gestuur het, gekyk het. Koningin Elizabeth II, die langsdienende monarg in die Britse geskiedenis, is Donderdag in die ouderdom van 96 in haar Skotse somerwoning dood ná byna ŉ jaar van swak gesondheid. Die DA en ActionSA het ook hul medelye betuig. Mangosuthu Buthelezi, tradisionele premier van die monargie en Zoeloenasie, het gesê koningin Elizabeth II het met waardigheid regeer. Dr. Ivan Meyer, die DA se federale voorsitter, het gesê die koningin was tydens haar buitengewone bewind van langer as 70 jaar bekend om haar pligsbesef en haar toewyding tot ŉ lewe van diens. Die DA het sy medelye met die mense van die Verenigde Koninkryk en die Statebond betuig. Koningin Elizabeth II (Foto: Paul Edwards/AFP) Herman Mashaba, leier van ActionSA, het gesê Suid-Afrika deel, as lid van die Statebond, die verlies van koningin Elizabeth II met die mense van die Verenigde Koninkryk. “Haar heerskappy het gestrek oor 14 Amerikaanse presidente, die Koue Oorlog, die beëindiging van die Britse Ryk en ŉ wêreldwye pandemie. Koningin Elizabeth II was ŉ konstante deur dekades van verandering, onstuimigheid en voorspoed vir die Britse nasie en het baie politieke verandering voorgesit. “Vanuit ŉ Suid-Afrikaanse en Afrika-oogpunt was dit onder haar bewind dat die dekolonisering van Afrikalande versnel het. Dit is iets wat onthou moet word en koningin Elizabeth II se rol in dié verband moet in die geskiedenisboeke ingeskryf word.” Die EFF het egter nie doekies omgedraai nie en gesê hy betreur nie die koningin se dood nie aangesien sy ’n herinnering is aan ’n baie tragiese tydperk in Suid-Afrika en die vasteland se geskiedenis. Die party het gesê die koningin het aan die hoof gestaan van ŉ instelling wat “opgebou, volgehou en geleef het van ŉ wrede nalatenskap van ontmensliking van miljoene mense regoor die wêreld”.